pythainlp/thaigov-v2-corpus-22032023 huggingface dataset:
วันอังคารที่ 1 ธันวาคม 2563
ยิ่งให้ยิ่งได้! กลาโหมฯ ชวนแบ่งปันโลหิต ต่อชีวิตผู้ป่วยภาวะวิกฤต
ยิ่งให้ยิ่งได้! กลาโหมฯ ชวนแบ่งปันโลหิต ต่อชีวิตผู้ป่วยภาวะวิกฤต
ถึงเวลาแล้ว...ที่ทุกคนต้องช่วยกันบริจาคโลหิต อย่ารอให้ถึงวันที่ผู้ป่วยไม่มีโลหิตในการรักษา ทั้งนี้ สำนักงานปลัดกระทรวงกลาโหม ชวนกำลังพลร่วมต่อชีวิตผู้ป่วยโดยการจัดกิจกรรมบริจาคโลหิต ถวายเป็นพระราชกุศลเนื่องในวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรวันชาติ และวันพ่อแห่งชาติ (5 ธ.ค 63) ณ ห้องพินิตประชานาถ ใน ศาลาว่าการกระทรวงกลาโหม เพื่อนำไปมอบให้กับโรงพยาบาลทหารของแต่ละเหล่าทัพ สภากาชาดไทย เพื่อใช้ประโยชน์ทางการแพทย์ และเพิ่มเติมภาวะขาดแคนโลหิตในสถานการณ์ฉุกเฉินต่อไป
โดยมีคุณรมิดา อินทรเจริญ นายกสมาคมภริยาข้าราชการสำนักงานปลัดกระทรวงกลาโหม เดินทางมาตรวจเยี่ยมและขอบคุณกำลังพลที่ร่วมบริจาค โอกาสนี้
พลเรือเอก สมประสงค์
นิลสมัย รองปลัดกระทรวงกลาโหม พลเอก ชูชาติ บัวขาว รองปลัดกระทรวงกลาโหม และ พลตรี ชูเลิศ จิระรัตนเมธากร เลขานุการสำนักงานปลัดกระทรวงกลาโหม ตลอดจนกำลังพลกว่า 300 นาย ได้ร่วมบริจาคโลหิตในครั้งนี้ เพื่อน้อมสำนึกในพระมหากรุณาธิคุณ แสดงออกถึงความจงรักภักดีต่อสถาบันพระมหากษัตริย์ ด้วยการประกอบคุณงามความดีในวาระโอกาสมหามงคล
วันอังคารที่ 1 ธันวาคม 2563
ไทย-เดนมาร์ก พร้อมกระชับความร่วมมือด้านพลังงานสีเขียวและพลังงานหมุนเวียนเพื่อเป็นจุดเชื่อมโยงพลังงานในภูมิภาค
ไทย-เดนมาร์ก พร้อมกระชับความร่วมมือด้านพลังงานสีเขียวและพลังงานหมุนเวียนเพื่อเป็นจุดเชื่อมโยงพลังงานในภูมิภาค
วันนี้ (1 ธันวาคม 2563) เวลา 14.00 น. ณ ห้องรับรอง 1 ตึกบัญชาการ 1 ทำเนียบรัฐบาล นายยอน ทัวร์กอร์ด (H.E. Mr. Jon Thorgaard) เอกอัครราชทูตเดนมาร์กประจำประเทศไทย เข้าเยี่ยมคารวะนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เนื่องในโอกาสเข้ารับหน้าที่ สรุปสาระสำคัญการหารือดังนี้
รองนายกรัฐมนตรีและรัฐมนตรีว่าการกระทรวงพลังงาน และเอกอัครราชทูตเดนมาร์กฯ ต่างยินดีที่ทั้งสองฝ่ายมีความสัมพันธ์และความร่วมมืออย่างใกล้ชิด พร้อมหวังว่า รัฐบาลไทยและเดนมาร์กจะพัฒนาความร่วมมือด้านต่าง ๆ มากยิ่งขึ้น ในอนาคต โอกาสนี้ ทั้งสองฝ่ายได้หารือถึงความร่วมมือทางด้านพลังงาน โดยเอกอัครราชทูตเดนมาร์กฯ ยินดีที่ทราบว่าประเทศไทยกำลังอยู่ในช่วงเปลี่ยนผ่านไปสู่การใช้พลังงานสีเขียว (Green Energy) และพลังงานหมุนเวียน (Renewable Energy) มากยิ่งขึ้น ขณะนี้มีบริษัทของเดนมาร์กที่ลงทุนในไทยหลายบริษัทมีความสนใจในเรื่องการลงทุนทางด้านพลังงานสีเขียวและพลังงานหมุนเวียนในไทย ด้านรองนายกรัฐมนตรีฯ ชื่นชมความเชี่ยวชาญ และประสบการณ์ของเดนมาร์กต่อเรื่องดังกล่าว พร้อมเน้นย้ำถึงศักยภาพของไทยในการลงทุนด้านพลังงาน โดยประเทศไทยตั้งอยู่ในจุดศูนย์กลางของภูมิภาค จึงสามารถเป็นศูนย์กลางและจุดเชื่อมโยงในการส่งออกพลังงานสีเขียวและพลังงานหมุนเวียนไปสู่ประเทศต่าง ๆ ในภูมิภาคได้ นอกจากนี้ สำนักงานคณะกรรมการส่งเสริมการลงทุน (BOI) ยังมีมาตรการและสิทธิพิเศษสำหรับบริษัทที่สนใจในการลงทุนทางด้านพลังงานหมุนเวียนอีกด้วย
นอกจากนี้ ทั้งสองฝ่ายยังหารือถึงความท้าทายของไทยในการเปลี่ยนผ่านไปสู่การใช้พลังงานสะอาดที่มากขึ้นในอนาคต โดยรองนายกรัฐมนตรีฯ กล่าวว่า ไทยกำลังพัฒนาเทคโนโลยีและบุคลากรทางด้านพลังงานให้มีเชี่ยวชาญมากยิ่งขึ้นในสาขาดังกล่าว อย่างไรก็ตาม ไทยประสงค์ร่วมมือและเรียนรู้จากนานาประเทศ รวมทั้งเดนมาร์ก ซึ่งมีเทคโนโลยีและความเชี่ยวชาญ ในโอกาสนี้เอกอัครราชทูตเดนมาร์กฯ ชื่นชมรัฐบาลไทยที่มีวิสัยทัศน์ และความตั้งใจที่ดีในการผลักดันพลังงานสะอาดในประเทศซึ่งเดนมาร์กพร้อมแบ่งปันความรู้และประสบการณ์ให้กับไทย
วันอังคารที่ 1 ธันวาคม 2563
ธอส. ขยายเวลาให้ลูกค้าชำระเงินกู้ งวดเดือนพฤศจิกายน 2563 เพิ่มอีก 4 วัน
ธอส.อำนวยความสะดวกให้ลูกค้าที่ประสบปัญหาการทำธุรกรรมชำระหนี้เงินกู้ หลังจากที่พบว่าวันที่ 30 พ.ย.2563 Mobile Application ของสถาบันการเงินบางแห่งไม่สามารถใช้งานได้ตามปกติหรือเกิดความล่าช้า จึงประกาศขยายเวลาเพิ่มขึ้นอีก 4 วัน
ธนาคารอาคารสงเคราะห์ (ธอส.) อำนวยความสะดวกให้ลูกค้าที่ประสบปัญหาการทำธุรกรรมชำระหนี้เงินกู้ หลังจากที่พบว่าในวันนี้ (30 พฤศจิกายน 2563) Mobile Application ของสถาบันการเงินบางแห่งไม่สามารถใช้งานได้ตามปกติหรือเกิดความล่าช้า จึงทำให้ลูกค้าของธนาคารส่วนหนึ่งไม่สามารถโอนเงินเข้ามาชำระหนี้เงินกู้กับธนาคารได้ทันภายในวันที่ 30 พฤศจิกายน 2563 ธอส. จึงประกาศขยายเวลาให้ลูกค้าสามารถชำระเงินกู้ตามจำนวนที่ต้องชำระรายเดือน สำหรับงวดเดือนพฤศจิกายน 2563 เพิ่มขึ้นอีก 4 วัน คือ ระหว่างวันที่ 1-4 ธันวาคม 2563 โดย ธอส. จะไม่นับว่าเป็นการชำระล่าช้าแต่อย่างใด สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ www.ghbank.co.th หรือ Facebook Fanpage ธนาคารอาคารสงเคราะห์ และศูนย์ลูกค้าสัมพันธ์ (Call Center) โทร 0-2645-9000
วันอังคารที่ 1 ธันวาคม 2563
พิธีเปิดสัมมนาเชิงปฏิบัติการ เรื่อง "การยกระดับการรับรองมาตรฐานผลิตภัณฑ์ชุมชนตามมาตรฐานสากล" ประจำปีงบประมาณ พ.ศ. 2564
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีเปิดสัมมนาเชิงปฏิบัติการเรื่อง "การยกระดับการรับรองมาตรฐานผลิตภัณฑ์ชุมชนตามมาตรฐานสากล" ประจำปีงบประมาณ พ.ศ. 2564 ณ ทีเค. พาเลซ แอนด์ คอนเวนชั่น กรุงเทพฯ
วันนี้ (1 ธันวาคม 2563) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีเปิดสัมมนาเชิงปฏิบัติการเรื่อง "การยกระดับการรับรองมาตรฐานผลิตภัณฑ์ชุมชนตามมาตรฐานสากล" ประจำปีงบประมาณ พ.ศ. 2564 พร้อมทั้งมอบนโยบาย เป้าหมายและทิศทางการดำเนินงานมาตรฐานผลิตภัณฑ์ชุมชน (มผช.) ให้แก่บุคลากรอุตสาหกรรมจังหวัด มีวัตถุประสงค์เพื่อพัฒนาและยกระดับการผลิตสินค้าชุมชนให้มีคุณภาพและมาตรฐาน เป็นที่ยอมรับทั้งในและต่างประเทศ อีกทั้งก่อให้เกิดการบูรณาการร่วมกันขับเคลื่อนงานรับรองมาตรฐานผลิตภัณฑ์ชุมชนระหว่างสำนักงานมาตรฐานผลิตภัณฑ์อุตสาหกรรมและสำนักงานอุตสาหกรรมจังหวัดให้มีประสิทธิภาพมากยิ่งขึ้น โดยมี นายวันชัย พนมชัย เลขาธิการสำนักงานมาตรฐานผลิตภัณฑ์อุตสาหกรรม เข้าร่วมด้วย ณ ทีเค. พาเลซ แอนด์ คอนเวนชั่น กรุงเทพฯ
สำหรับการสัมมนาในครั้งนี้ จัดขึ้นระหว่างวันที่ 1-2 ธันวาคม 2563 เพื่อให้ความรู้ความเข้าใจแก่เจ้าหน้าที่สำนักงานอุตสาหกรรมจังหวัด 76 จังหวัด และผู้ปฏิบัติงานที่เกี่ยวข้องกับมาตรฐานผลิตภัณฑ์ชุมชน ในการนำหลักการมาตรฐาน ISO/IEC 17065: 2012 ไปใช้ในการดำเนินงานมาตรฐานผลิตภัณฑ์ชุมชนให้เป็นไปในทิศทางเดียวกันอย่างถูกต้อง ซึ่งเป็นกลไกสำคัญในการขับเคลื่อนให้บรรลุเป้าหมายและเป้าประสงค์ในการยกระดับการรับรองมาตรฐานผลิตภัณฑ์ชุมชนตามมาตรฐานสากลและเป็นที่ยอมรับในระดับภูมิภาค สร้างความเชื่อมั่นในการรับรองผลิตภัณฑ์ ตลอดจนมีองค์ความรู้เพื่อนำไปใช้ในการแก้ไขปัญหา อุปสรรคการปฏิบัติงาน เกิดทักษะและมีศักยภาพในการพัฒนางานอย่างสร้างสรรค์ และเป็นโอกาสอันดีในการทบทวนและซักซ้อมความเข้าใจในการดำเนินงาน มีการแลกเปลี่ยนประสบการณ์ ความคิดเห็น ตลอดจนสร้างความสัมพันธ์อันดีระหว่างผู้เข้าร่วมอบรม
วันอังคารที่ 1 ธันวาคม 2563
“จุรินทร์”เสนอประกันรายได้ข้าว เข้า ครม. เคาะจ่ายเงินส่วนต่างงวด 5 วันที่ 7 ธ.ค.พร้อมประกาศดีเดย์โอนเงินมันสำปะหลังงวดแรก 1 ธ.ค.นี้
วันที่ 1 ธันวาคม2563 เวลา 9.30 น. นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ เปิดเผยว่า ได้ลงนามนำเรื่องเข้าที่ประชุมคณะรัฐมนตรีวันนี้โดยขอเพิ่มวงเงินงบประมาณโครงการประกันรายได้เกษตรกรผู้ปลูกข้าว ปีการผลิต 2563/64 รอบที1
โดยกระทรวงพาณิชย์จะขอวงเงินเพิ่มเติมอีก จำนวน 28,711 ล้านบาท เพื่อจ่ายเงินส่วนต่างให้กับเกษตรกรผู้ปลูกข้าว 5 ชนิด โดยก่อนหน้านี้รัฐบาลได้จ่ายให้กับชาวนาไปแล้วจำนวน 18,096 ล้านบาท เริ่มจ่ายตั้งแต่วันที่ 9 พ.ย.2563 เป็นต้นมาแล้วสำหรับงวดแรกและงวดต่อไปก็จะจ่ายทุกสัปดาห์ดังนั้นรอบต่อไปจะเป็นวันที่ 7 ธันวาคม 2563 ตามเงื่อนไขหลักเกณฑ์ที่กำหนดโดยเกษตรกรจะได้ส่วนต่างสูงสุดคือ 40,000 บาท จากการปลูกข้าวหอมมะลิ
รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า ส่วนเงินช่วยสนับสนุนค่าบริหารจัดการและพัฒนาคุณภาพข้าว ไร่ละ 1,000 บาทสูงสุดไม่เกิน 20 ไร่ ซึ่งเกษตรกรจะได้สูงสุดรายละ 20,000 บาทนั้น จะจ่ายให้ครึ่งหนึ่งก่อนซึ่งเป็นเงินไร่ละ 500 บาทโดยจะเริ่มจ่ายวันที่ 1-5 ธ.ค. นี้ จึงขอประชาสัมพันธ์ให้เกษตรกรชาวนาผู้ปลูกข้าวที่รออยู่ได้รับทราบ สำหรับโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวนั้น ตามมติคณะรัฐมนตรีเมื่อวันที่ 4 พ.ย. 63 วงเงิน 28,046 ล้านบาท โดยจะจ่ายผ่านบัญชีชาวนาโดยตรงตั้งแต่วันที่ 1-5 ธ.ค. 2563 จำนวนเกษตรกรได้รับประโยชน์ประมาณ 4.35 ล้านครัวเรือน
" โครงการนี้เป็นมาตรการเสริมและคู่ขนานกับโครงการประกันรายได้เกษตรกร ซึ่งนอกเหนือจากโครงการสนับสนุนค่าบริหารจัดการและพัฒนาคุณภาพข้าวนี้แล้ว รัฐบาลยังมีมาตรการคู่ขนานอย่างอื่น เช่น โครงการสินเชื่อชะลอการขายข้าวเปลือกนาปี โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร และโครงการชดเชยดอกเบี้ยให้ผู้ประกอบการค้าข้าวในการเก็บสต๊อก เป็นต้น " นายจุรินทร์ กล่าว
ส่วนเรื่องมันสำปะหลัง นายจุรินทร์ ระบุว่า จะจ่ายเงินส่วนต่างวันแรกคือวันนี้(วันนี้ 1 ธ.ค. 2563 ) เป็นวันจ่ายเงินโอนเข้าบัญชีให้เกษตรกรมันสำปะหลังโดยตรง ซึ่งเงินส่วนต่างงวดนี้จะได้ 26 สตางค์ต่อกิโลกรัม และเกษตรกรที่ได้สูงสุดคือประมาณ 26,000 บาท เนื่องจากประกันรายได้ไว้ที่กิโลกรัมละ 2.50 บาทไม่เกิน 100 ตัน
วันอังคารที่ 1 ธันวาคม 2563
ศธ. ยกระดับการเรียนรู้ประวัติศาสตร์ สู่ระบบ AR ให้เด็กเรียนรู้อย่างมีคุณภาพ สนุกสนาน ทันสมัย และรักความเป็นไทย
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ร่วมกิจกรรมโครงการพัฒนานวัตกรรมการสื่อสารร่วมสมัยเพื่อการเรียนรู้ประวัติศาสตร์ “รักชาติ ศาสน์ กษัตริย์” สำหรับใช้ประเมินเพื่อพัฒนาการเรียนรู้สำหรับนักเรียน ก่อนการประชุมคณะรัฐมนตรี
เมื่อวันอังคารที่ 1 ธันวาคม 2563 นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พร้อมด้วยคุณหญิงกัลยา โสภณพนิช และนางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ ร่วมกิจกรรมโครงการพัฒนานวัตกรรมการสื่อสารร่วมสมัยเพื่อการเรียนรู้ประวัติศาสตร์ “รักชาติ ศาสน์ กษัตริย์” สำหรับใช้ประเมินเพื่อพัฒนาการเรียนรู้สำหรับนักเรียน ก่อนการประชุมคณะรัฐมนตรี ณ ตึกสันติไมตรี (หลังนอก) ทำเนียบรัฐบาล
กระทรวงศึกษาธิการได้เล็งเห็นความสำคัญของการเรียนการสอนประวัติศาสตร์ วัฒนธรรม เพื่อส่งเสริมเยาวชนให้เป็นพลเมืองที่ดีในระบอบประชาธิปไตย มีความรับผิดชอบ มีความเป็นไทย รักชาติ ศาสนา และสถาบันพระมหากษัตริย์ รวมถึงมุ่งหวังให้ครูปรับเปลี่ยนวิธีการเรียนการสอนวิชาประวัติศาสตร์อย่างสนุกสนาน ทันสมัย จึงได้จัดตั้งโครงการพัฒนาสื่อเสมือนจริง (AR) และโครงการ การอ่าน การเขียน เรียนประวัติศาสตร์ผ่านการสื่อสารร่วมสมัย เพื่อการเรียนรู้ประวัติศาสตร์ รักชาติ ศาสน์ กษัตริย์ สำหรับใช้ประเมินเพื่อพัฒนาการเรียนรู้สาหรับนักเรียน ภายใต้แนวคิด ภูมิใจภักดิ์ รักความเป็นไทย เรียนรู้ประวัติศาสตร์ไทยขึ้น ซึ่งเป็นการเรียนรู้ผ่านสื่อเสมือนจริง AR (Augmented Reality) ที่นำภาพเสมือนที่เป็นรูปแบบ 3 มิติ จำลองเข้าสู่โลกจริงผ่านกล้องและการประมวลผลที่จะนำวัตถุมาทับซ้อนเข้าเป็นภาพเดียวกัน สามารถมองผ่านกล้องได้โดยตรงได้ เพื่อการจำลองทำให้ระบบการเรียนการสอนมีความสนุก ท้าทาย ทันสมัย และน่าสนใจ
สำหรับสื่อวีดีทัศน์เสริมสร้างการเรียนรู้ประวัติศาสตร์ชาติไทย ตามนโยบายการอ่าน การเขียน เรียนประวัติศาสตร์ชาติไทยผ่านการสื่อสารร่วมสมัย โดยมีการดำเนินเรื่องโดยศิลปินนักแสดงที่เป็นขวัญใจของเด็กเยาวชนในปัจจุบัน มีการถ่ายทอดเรื่องราวและสอดแทรกเนื้อหาสาระเกร็ดความรู้ทางประวัติศาสตร์จากสิ่งใกล้ตัว และถ่ายทำจากสถานที่จริง นำเสนอในประเด็น “พัฒนาการทางประวัติศาสตร์สมัยรัตนโกสินทร์” มีจำนวน 10 เรื่อง เพื่อให้นักเรียนได้ศึกษาอย่างเข้าใจ สนุกสนาน และเพลิดเพลิน อาทิ การพัฒนารถไฟไทย, พัฒนาการการสื่อสาร, พัฒนาการถนน, การบิน, ชุดราชปะแตน, การปฏิรูปการศึกษา, การศึกษาเพื่อความทันสมัย, ละครพันทางสู่ภาพยนตร์, วัฒนธรรมการรับประทานอาหารริมทาง (street food) และการเข้ามาของน้าแข็ง เป็นต้น
ทิพย์สุดา ศรีษะแก้ว: สรุป/ถ่ายภาพ
นวรัตน์ รามสูต: เรียบเรียง
กลุ่มประชาสัมพันธ์ สร.ศธ.: รายงาน
วันอังคารที่ 1 ธันวาคม 2563
นายกรัฐมนตรีเตรียมลงพื้นที่จ.สมุทรสงคราม ขับเคลื่อนธุรกิจท่องเที่ยวเชิงอนุรักษ์ โฮมสเตย์วิถีท้องถิ่น กระตุ้นเศรษฐกิจฐานรากระดับชุมชน รองรับดำเนินชีวิต New Normal
นายกรัฐมนตรีเตรียมลงพื้นที่จ.สมุทรสงคราม ขับเคลื่อนธุรกิจท่องเที่ยวเชิงอนุรักษ์ โฮมสเตย์วิถีท้องถิ่น กระตุ้นเศรษฐกิจฐานรากระดับชุมชน รองรับดำเนินชีวิต New Normal
วันนี้ นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเดินทางไปตรวจราชการจังหวัดสมุทรสงครามในวันพุธที่ 2 พฤศจิกายน 2563 มีเป้าหมายสำคัญเพื่อขับเคลื่อนภาคธุรกิจการท่องเที่ยวเชิงอนุรักษ์ของชุมชนในท้องถิ่น การพัฒนาวิสาหกิจชุมชน การอนุรักษ์ทรัพยากรธรรมชาติสิ่งแวดล้อม ต่อยอดศักยภาพและสร้างความเข้มแข็งของชุมชน กระตุ้นเศรษฐกิจระดับพื้นที่ สร้างอาชีพและรายได้ให้กับประชาชนในท้องถิ่นอย่างยั่งยืน ภายใต้วิถีชีวิตและวัฒนธรรมชุมชนแบบมาตรฐานใหม่ (New Normal) รองรับการเปลี่ยนแปลงหลังสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ให้สอดคล้องกับนโยบายรัฐบาลและสถานการณ์ที่เกิดขึ้นในปัจจุบันและอนาคต
นายกรัฐมนตรีและคณะ จะเยี่ยมชมการดำเนินกิจกรรมของกลุ่มวิสาหกิจ 2 แห่ง ได้ แก่ กลุ่มวิสาหกิจชุมชนริมคลองโฮมสเตย์ ต.บ้านปรก อ.เมืองสมุทรสงคราม เพื่อติดตามการเที่ยวชุมชน กิจการภายใต้โคกหนองนาโมเดล ชมฐานการเรียนรู้การปลูกผักปลอดสารพิษ กิจกรรมทำเกลือสปา การทำน้ำหวานจากดอกมะพร้าว (SYRUP) การบริหารจัดการน้ำสะอาดคลองผีหลอก บ้านริมคลองโฮมสเตย์ จักสานทางมะพร้าวและผลิตภัณฑ์ของกลุ่มวิสาหกิจชุมชนริมคลองโฮมสเตย์ และกลุ่มวิสาหกิจชุมชนอนุรักษ์ฟื้นฟู มะพร้าวครบวงจร ต.เหมืองใหม่ อ.อัมพวา ซึ่งเป็นหมู่บ้านรางวัลพระราชทานหมู่บ้านเศรษฐกิจพอเพียง “อยู่เย็น เป็นสุข” พร้อมเยี่ยมชมกิจกรรมของกลุ่มวิสาหกิจชุมชนอนุรักษ์ฟื้นฟูมะพร้าวครบวงจร ได้แก่ การแปรรูปกล้วยหักมุก การทำน้ำมันมะพร้าวอโวคาโด การเพาะเลี้ยงชันโรง การทำมะพร้าวแปรรูปครบวงจร โดยนายกรัฐมนตรี จะได้กล่าวกับประชาชนผ่านหอกระจายข่าว ซึ่งเป็นการสร้างการรับรู้ระดับชุมชนด้วย ก่อนเดินทางกลับกรุงเทพมหานครในช่วงบ่ายของวันเดียวกัน
ทั้งนี้ จังหวัดสมุทรสงคราม เป็นอีกหนึ่งจังหวัดที่มีศักยภาพรองรับการเปลี่ยนแปลง มีทรัพยากรทางธรรมชาติและการท่องเที่ยวหลายรูปแบบที่มีเอกลักษณ์เฉพาะตัว เช่น การท่องเที่ยวป่าชายเลนคลองโคลน รวมทั้งการท่องเที่ยวเชิงเกษตร เชิงอนุรักษ์ เชิงวัฒนธรรม การบริการที่พักในรูปแบบโฮมสเตย์ที่ได้มาตรฐาน เช่น วิสาหกิจชุมชนริมคลองโฮมสเตย์ ซึ่งได้รับรางวัลมาตรฐานโฮมสเตย์ รางวัลอุตสาหกรรมการท่องเที่ยวไทย ครั้งที่ 8 และได้รับเลือกให้เป็น 1 ใน 20 ชุมชนสร้างสรรค์ของประเทศ โดยหนังสือ Creative Tourism มีผลผลิตทางการเกษตรขึ้นชื่อเช่น ส้มโอขาวใหญ่ ลิ้นจี่พันธุ์ค่อม มะพร้าวน้ำหอม เป็นแหล่งผลิตอาหารทะเลและการเกษตรปลอดภัย และมีการบริหารจัดการทรัพยากรธรรมชาติและสิ่งแวดล้อมอย่างมีส่วนร่วมทุกภาคส่วน
--------------------
กลุ่มประชาสัมพันธ์และเผยแพร่ สำนักโฆษก
วันอังคารที่ 1 ธันวาคม 2563
ไทย-เช็ก หารือร่วมกันด้านอุตสาหกรรมป้องกันประเทศ
ไทย-เช็ก หารือร่วมกันด้านอุตสาหกรรมป้องกันประเทศ
วันอังคารที่ 1 ธ.ค.63 เวลา1030 ณ ศาลาว่าการกลาโหม พล.อ.ชูชาติ บัวขาว รอง ปล.กห. ได้ให้การต้อนรับ นาย มาเร็ก ลิบชิตชกี้(Marek Libricky) ออท. สาธารณะรัฐเช็ก/ไทย
ทั้งสองฝ่ายหารือร่วมกันในความร่วมมือของทั้งสองประเทศด้านอุตสาหกรรมป้องกันประเทศโดยกำหนดให้มีการแลกเปลี่ยนความรู้ประสบการณ์และเทคโนโลยี เพื่อมุ่งสู่การพึ่งพาตนเองและผลิตเชิงธุรกิจด้านอุตสาหกรรมป้องกันประเทศ
โดย รอง ปล.กห.ได้กล่าวชื่นชมความสัมพันธ์อันดีของทั้งสองประเทศและความสัมพันธ์ด้านการทหาร โดยเฉพาะระหว่างกองทัพอากาศที่มีการแลกเปลี่ยนการเยือนและความร่วมมือในหลายระดับอย่างต่อเนื่อง อีกทั้งคณะกรรมการความร่วมมือด้านอุตสาหกรรมป้องกันประเทศระหว่างไทยกับเช็ก จะอำนวยการ ประสานงานและติดตามความคืบหน้าด้านความร่วมมือของทั้งสองประเทศ
ทางด้าน ผชท.ทหาร สาธารณรัฐเช็ก/ไทย ได้ขอบคุณสำหรับการต้อนรับ และชื่นชมความสัมพันธ์อันดีของทั้งสองประเทศ ในส่วนทางด้านการทหารนั้น กองทัพอากาศได้มีการฝึกร่วมและพัฒนายุทโธปกรณ์ร่วมกันและเชื่อมั่นว่าคณะกรรมการความร่วมมือด้านอุตสาหกรรมป้องกันประเทศระหว่างไทยกับเช็ก ที่จะช่วยให้เกิดการพัฒนาด้านอุตสาหกรรมป้องกันประเทศระหว่างไทยกับเช็ก
วันอังคารที่ 1 ธันวาคม 2563
ปลัดเกษตรฯ ลุย “เชื่อมโยงการบริหาร แปลงสารให้ชัด จัดสรรให้ถูก”
ปลัดเกษตรฯ ลุย “เชื่อมโยงการบริหาร แปลงสารให้ชัด จัดสรรให้ถูก” มุ่งขับเคลื่อนการดำเนินงานกระทรวงเกษตรฯ สู่การปฏิรูปภาคเกษตรอย่างเป็นรูปธรรม
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมมอบแนวทางการขับเคลื่อนกระทรวงเกษตรและสหกรณ์ ณ ห้องประชุมกระทรวงเกษตรฯ ว่า แนวทางการขับเคลื่อนกระทรวงเกษตรและสหกรณ์ ภายใต้แนวคิด “Agri Challenge” จะมุ่งขับเคลื่อนยุทธศาสตร์ชาติ นโยบายรัฐบาล นโยบายกระทรวงเกษตรและสหกรณ์ให้บรรลุเป้าหมาย แก้ไขปัญหาเฉพาะหน้าให้เกษตรกร วางรากฐานการทำงานของกระทรวงรองรับความปกติใหม่ (New Normal) และสร้างเอกภาพในการขับเคลื่อนภารกิจของกระทรวงเกษตรและสหกรณ์ โดย “เชื่อมโยงการบริหาร แปลงสารให้ชัด จัดสรรให้ถูก” คือการเชื่อมโยงยุทธศาสตร์กับพันธกิจของกระทรวง สร้างการสื่อสารนโยบายของกระทรวงไปยังผู้ปฏิบัติ และบริหารจัดการให้สอดคล้องกับภารกิจ ซึ่งสอดคล้องกับนโยบายของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ทั้ง 8 ข้อ คือ 1) เกษตรกรรมยั่งยืน 2) แก้ไขปัญหาเฉพาะหน้า 3) ข้อมูลด้านการเกษตร 4) การประมงยั่งยืน 5) ตลาดนำการผลิต 6) ลดต้นทุนการผลิต 7) พัฒนา ศพก. และ 8) บริหารจัดการแหล่งน้ำ
ส่วนเป้าหมายการขับเคลื่อนภาคเกษตรภายในปี 2565 มุ่งเน้น 4 ประเด็นสำคัญ ประกอบด้วย 1) ผลิตภัณฑ์มวลรวมในประเทศสาขาเกษตรเพิ่มขึ้นเฉลี่ยร้อยละ 3.8 ต่อปี 2) ผลิตภาพการผลิตของภาคเกษตรเพิ่มขึ้นเฉลี่ยร้อยละ 1.2 ต่อปี 3) เกษตรกรที่มีรายได้ต่ำกว่าเส้นความยากจนลดลงไม่น้อยกว่าร้อยละ 10 ต่อปี และ 4) พื้นที่ชลประทานเพิ่มขึ้นไม่ต่ำกว่าปีละ 350,000 ไร่
“สำหรับภารกิจเร่งด่วน ที่ต้องเร่งดำเนินการเพื่อขับเคลื่อนยุทธศาสตร์และนโยบายให้บรรลุเป้าหมาย แบ่งเป็น
3 ด้าน ประกอบด้วย 1) ภารกิจเร่งด่วน เช่น งานโครงการพระราชดำริ โครงการ 1 ตำบล 1 กลุ่มเกษตรทฤษฎีใหม่ โครงการเกษตรแปลงใหญ่ โครงการ Smart Farmer เป็นต้น 2) การขับเคลื่อนการแก้ไขปัญหาเฉพาะหน้าให้เกษตรกร เช่น ภัยแล้ง ภัยพิบัติ ฝุ่น การรับเรื่องร้องทุกข์ เป็นต้น และ 3) การวางรากฐานการทำงานของกระทรวงรองรับความปกติใหม่ (New Normal) เช่น การกำหนดตัวชี้วัดร่วม การติดตามระบบการทำงานต่าง ๆ เป็นต้น ทั้งนี้ ทุกภารกิจจะมีการมอบหมายผู้บริหารและหน่วยงานเจ้าภาพที่ชัดเจน เพื่อการขับเคลื่อนการดำเนินงานให้บรรลุเป้าหมาย ซึ่งขอให้ทุกฝ่ายเร่งดำเนินการ และสำหรับภารกิจใดที่ยังไม่ชัดเจน ต้องเร่งหารือกำหนดแนวทางให้ชัดเจน โดยจะกำหนดให้มีการประชุมผู้บริหารของกระทรวงเป็นประจำทุกเดือน ในคณะกรรมการบริหารการขับเคลื่อนงานนโยบายสำคัญและการแก้ไขปัญหาภาคเกษตร รวมทั้งให้สื่อสารไปยังทุกหน่วยงานทั้งในส่วนกลางและจังหวัดทันทีหลังจากการประชุม เพื่อความเข้าใจและการปฏิบัติงานอย่างเป็นเอกภาพ” ปลัดเกษตรฯ กล่าว
วันอังคารที่ 1 ธันวาคม 2563
ปลัดวธ.ร่วมเยี่ยมชมการซักซ้อมการแสดงริ้วขบวน “เรื่องราวชาวไทย ใต้ร่มพระบรมโพธิสมภาร”
ปลัดวธ.ร่วมเยี่ยมชมการซักซ้อมการแสดงริ้วขบวน “เรื่องราวชาวไทย ใต้ร่มพระบรมโพธิสมภาร”
วันที่ ๓๐ พฤศจิกายน ๒๕๖๓ เวลา ๒๐.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ร่วมเยี่ยมชมการซักซ้อมการแสดงริ้วขบวน “เรื่องราวชาวไทย ใต้ร่มพระบรมโพธิสมภาร” ซึ่งรัฐบาลมอบหมายให้กระทรวงวัฒนธรรมจัดกิจกรรมขึ้นเนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ ๕ ธันวาคม ๒๕๖๓ ระหว่างวันที่ ๑ - ๖ ธันวาคม ๒๕๖๓โดยมี นางศศิฑอณร์ สุวรรณมณี ผู้ตรวจราชการกระทรวงวัฒนธรรม ผู้บริหารกระทรวงวัฒนธรรม เจ้าหน้าที่ และนักแสดงเข้าร่วม ณ บริเวณถนนสนามไชย กรุงเทพฯ
วันอังคารที่ 1 ธันวาคม 2563
รัฐบาลเชิญประชาชนร่วมพิธีเจริญพระพุทธมนต์ เสาร์ที่ 5 ธันวาคม ด้วย “บทพระธรรมเทศนา : รู้รัก สามัคคี” น้อมรำลึก ในหลวง ร.9
รัฐบาลเชิญประชาชนร่วมพิธีเจริญพระพุทธมนต์ เสาร์ที่ 5 ธันวาคม ด้วย “บทพระธรรมเทศนา : รู้รัก สามัคคี” น้อมรำลึก ในหลวง ร.9
วันนี้ (1 ธันวาคม 2563) เวลา 08.30 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี  นายอนุชา นาคาศัย รัฐมนตรีประจำสำนักนายกรัฐมนตรี นางสาวณัฐธ์ภัสส์ ยงใจยุทธ ที่ปรึกษารัฐมนตรีประจำสำนักนายกรัฐมนตรี นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี นายณรงค์ ทรงอารมณ์ ผู้อำนวยการสำนักงานพระพุทธศาสนาแห่งชาติ รวมถึงศิลปินดารา อาทิ คุณอุ้ย รวิวรรณ จินดา และ เก่ง ธชย ร่วมต้อนรับ พลเอก ประยุทธ์ จันทร์โอชา นายกรัฐมนตรี ในกิจกรรมการประชาสัมพันธ์เพื่อเชิญชวนประชาชนร่วมพิธีเจริญพระพุทธมนต์เพื่อความเป็นสิริมงคลทุกวันเสาร์ ซึ่งเป็นไปตามมติมหาเถรสมาคม ที่เห็นชอบให้สำนักงานพระพุทธศาสนาแห่งชาติจัดขึ้น เพื่อเสริมความเป็นสิริมงคลของประเทศ โดยมี
.
รัฐมนตรีประจำสำนักนายกรัฐมนตรี ในฐานะที่กำกับดูแลสำนักงานพระพุทธศาสนาแห่งชาติ เปิดเผยว่า การร่วมพิธีเจริญพระพุทธมนต์ เป็นการนำหลักธรรมทางพระพุทธศาสนาไปเป็นกรอบและทิศทางในการดำรงชีวิตและดำรงตนอย่างมีสติ เพื่อให้วิกฤตการณ์ต่าง ๆ ผ่านพ้นไปได้ด้วยดี ขณะเดียวกันในวันที่ 5 ธันวาคม เป็นวันสำคัญที่ประชาชนชาวไทยทั่วประเทศทราบกันดี รัฐบาลจึงได้จัดพิธีเจริญพระพุทธมนต์ตามมติของมหาเถรสมาคม ตั้งแต่วันที่ 23 ตุลาคมเป็นต้นมา เพื่อน้อมรำลึกถึงพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ถวายเป็นพระราชกุศลแด่บูรพกษัตริย์ และพระบรมวงศานุวงศ์ทุกพระองค์ เป็นการแสดงออกถึงความจงรักภักดีต่อสถาบันกษัตริย์ ซึ่งเป็นสถาบันหลักของชาติไทย
.
รัฐมนตรีประจำสำนักนายกรัฐมนตรี กล่าวเพิ่มเติมว่า ที่ผ่านมามีประชาชนทยอยเข้าร่วมพิธีเจริญพระพุทธมนต์ทุกวันเสาร์อย่างต่อเนื่อง คาดว่าในวันเสาร์ที่ 5 ธันวาคม นี้ ประชาชนทั่วประเทศจะเข้าร่วมพิธีกว่า 4 ล้านคน ซึ่งที่ประชุมมหาเถรสมาคมมีความเห็นว่าคณะสงฆ์ควรมีส่วนร่วมกับประชาชนและสังคม จึงได้มอบหมายให้ พระพรหมบัณฑิต กรรมการมหาเถรสมาคม เจ้าอาวาสวัดประยุรวงศาวาสวรวิหาร แต่งบทคำฉันท์ ที่เรียกว่า บทพระธรรมเทศนา ซึ่งมีเนื้อหาที่นำเอาพระบรมราโชวาทของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในเรื่อง “รู้รัก สามัคคี” มาใช้ โดยสอดแทรกหลักธรรมคำสอนให้ประชาชนในชาติเกิดความรัก ความสามัคคี และเคารพ ศรัทธา ในสถาบันหลักของชาติ คือ ชาติ ศาสนา พระมหากษัตริย์ รวมถึงการรู้บุญคุณแผ่นดิน และการดำรงชีวิตอย่างมีสติตามหลักธรรมคำสอนของพระพุทธศาสนา ทั้งนี้ บทพระธรรมเทศนานี้ จะนำไปใช้ทั่วประเทศครั้งแรกในพิธีเจริญพุทธมนต์ วันเสาร์ที่ 5 ธันวาคม 2563 ซึ่งประชาชนส่วนกลาง สามารถเข้าร่วมพิธี ณ วัดบวรนิเวศราชวรวิหาร เขตพระนคร กรุงเทพมหานคร ส่วนภูมิภาค สามารถเข้าร่วมพิธี ณ วัดที่เป็นศูนย์กลางของจังหวัดหรือสถานที่ที่ทางจังหวัดเห็นสมควร จึงขอเชิญประชาชนชาวไทยทุกหมู่เหล่าเข้าร่วมพิธีโดยพร้อมเพรียงกัน
---------------------
กลุ่มประชาสัมพันธ์และเผยแพร่ สำนักโฆษก
วันอังคารที่ 1 ธันวาคม 2563
มาตรการให้ความช่วยเหลือผู้ประกอบการ SMEs และผู้ประกอบการรายย่อย
มาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อ Portfolio Guarantee Scheme ระยะที่ 9 และมาตรการช่วยเหลือผู้ประกอบการรายย่อย ผ่านโครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 4
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า หลังจากสถานการณ์การแพร่ระบาดของเชื้อไวรัสโคโรนา (COVID-19) เริ่มบรรเทาลง ส่งผลให้ภาคธุรกิจบางสาขาเริ่มส่งสัญญาณกลับมาฟื้นตัวได้ อย่างไรก็ดี ยังมีผู้ประกอบการอีกจำนวนมาก โดยเฉพาะผู้ประกอบการวิสาหกิจขนาดกลางและขนาดย่อม (Small and Medium Enterprises : SMEs) รวมทั้งผู้ประกอบการรายย่อยที่ยังได้รับผลกระทบจากภาวะเศรษฐกิจที่ชะลอตัวและยังไม่สามารถเข้าถึงแหล่งเงินทุนในระบบสถาบันการเงินได้อย่างเพียงพอ โดยสาเหตุสำคัญมาจากสถาบันการเงินยังไม่มั่นใจการปล่อยสินเชื่อ เนื่องจากมองว่าผู้ประกอบการดังกล่าวยังมีความเสี่ยงในการชำระหนี้คืน
เมื่อวันที่ 1 ธันวาคม 2563 คณะรัฐมนตรีจึงได้มีมติเห็นชอบมาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อ Portfolio Guarantee Scheme ระยะที่ 9 และมาตรการช่วยเหลือผู้ประกอบการรายย่อยผ่านโครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 4 เพื่อบรรเทาความเดือดร้อนและช่วยเหลือผู้ประกอบการ SMEs และผู้ประกอบการรายย่อยให้สามารถเข้าถึงแหล่งเงินทุนในระบบสถาบันการเงินได้อย่างทั่วถึงและมีสภาพคล่องที่เพียงพอในการดำเนินธุรกิจต่อไปได้ โดยมีรายละเอียด ดังนี้
1) โครงการค้ำประกันสินเชื่อ Portfolio Guarantee Scheme ระยะที่ 9 (PGS9) วงเงินโครงการ 150,000 ล้านบาท โดยบรรษัทประกันสินเชื่ออุตสาหกรรมขนาดย่อย (บสย.) ค้ำประกันสินเชื่อให้แก่ผู้ประกอบการ SMEs วงเงินค้ำประกันต่อรายไม่เกิน 100 ล้านบาท ระยะเวลาค้ำประกันไม่เกิน 10 ปี ค่าธรรมเนียมการค้ำประกันสินเชื่อเป็นไปตามที่ บสย. กำหนด โดยรัฐบาลจะรับภาระค่าธรรมเนียมแทนผู้ประกอบการ SMEs ปีละไม่เกินร้อยละ 1.75 ต่อปี เป็นเวลา 2 ปี ทั้งนี้ คาดว่าจะมีผู้ประกอบการ SMEs ได้รับสินเชื่อเพิ่มขึ้นไม่ต่ำกว่า 42,500 ราย
2) โครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 4 (Micro 4) วงเงินโครงการ 25,000 ล้านบาท โดย บสย. ค้ำประกันสินเชื่อให้แก่ผู้ประกอบการรายย่อย วงเงินค้ำประกันต่อรายไม่เกิน 500,000 บาทรวมทุกสถาบันการเงิน ค้ำประกันไม่เกิน 10 ปี ค่าธรรมเนียมการค้ำประกันไม่เกินร้อยละ 1.5 ต่อปี โดยรัฐบาลจะรับภาระค่าธรรมเนียมแทนผู้ประกอบการรายย่อยปีละไม่เกินร้อยละ 1.5 ต่อปี เป็นเวลา 2 ปี ทั้งนี้ คาดว่าจะมีผู้ประกอบการรายย่อยได้รับสินเชื่อเพิ่มขึ้นไม่ต่ำกว่า 100,000 ราย
กระทรวงการคลังมั่นใจว่ามาตรการดังกล่าวจะช่วยให้ผู้ประกอบการ SMEs และผู้ประกอบการรายย่อยสามารถเข้าถึงแหล่งเงินทุนได้มากขึ้น มีสภาพคล่องที่เพียงพอและสามารถดำเนินธุรกิจต่อไปได้ ซึ่งจะเป็นฟันเฟืองสำคัญที่จะช่วยผลักดันให้เศรษฐกิจไทยกลับมาขยายตัวได้อย่างเต็มศักยภาพต่อไป
สำนักนโยบายระบบการเงินและสถาบันการเงิน สำนักงานเศรษฐกิจการคลัง
โทร. 02 273 9020 ต่อ 3235 โทรสาร 02 618 3374
วันอังคารที่ 1 ธันวาคม 2563
ธ.ก.ส. เริ่มจ่ายเงินประกันรายได้เกษตรกรผู้ปลูกมันสำปะหลัง ปี 2563/64
ธ.ก.ส.เริ่มจ่ายเงินตามโครงการประกันรายได้เกษตรกรผู้ปลูกมันสำปะหลังปี 63/64 เพื่อช่วยเหลือและสร้างความมั่นคงด้านรายได้แก่ผู้ปลูกมันสำปะหลังทั่วประเทศ โดยประกันรายได้หัวมันสดเชื้อแป้ง 25% กิโลกรัมละ 2.50 บาท ครัวเรือนละไม่เกิน 100 ตัน
ธ.ก.ส. เริ่มจ่ายเงินตามโครงการประกันรายได้เกษตรกรผู้ปลูกมันสำปะหลัง ปี 2563/64 เพื่อช่วยเหลือและสร้างความมั่นคงด้านรายได้แก่ผู้ปลูกมันสำปะหลังทั่วประเทศ โดยประกันรายได้หัวมันสดเชื้อแป้ง 25% กิโลกรัมละ 2.50 บาท ครัวเรือนละไม่เกิน 100 ตัน วงเงินกว่า 9,500 ล้านบาท เป้าหมายเกษตรกร 524,000 ครัวเรือน ดีเดย์ 1 ธันวาคมนี้ โดยวันแรกได้โอนเงินเข้าบัญชีเกษตรกรที่เปิดไว้กับ ธ.ก.ส. จำนวน 752 ครัวเรือน เป็นเงินกว่า 10 ล้านบาท
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 18 สิงหาคม 2563 โดยกระทรวงพาณิชย์เป็นผู้เสนอ และมติคณะกรรมการ ธ.ก.ส. เมื่อวันที่ 20 สิงหาคม 2563 ได้เห็นชอบให้ ธ.ก.ส. ดำเนินการ “โครงการประกันรายได้เกษตรกรผู้ปลูกมันสำปะหลัง ปี 2563/64” เพื่อช่วยให้เกษตรกรผู้ปลูกมันสำปะหลังให้มีรายได้ที่แน่นอน ช่วยบรรเทาความเดือดร้อนจากปัญหาราคามันสำปะหลังตกต่ำและสร้างความมั่นคงในอาชีพ เป้าหมายเกษตรกร 524,000 ครัวเรือน วงเงินงบประมาณ 9,570 ล้านบาท โดยประกันรายได้หัวมันสำปะหลังสดเชื้อแป้ง 25% กิโลกรัมละ 2.50 บาท ครัวเรือนละไม่เกิน 100 ตัน และต้องไม่ซ้ำแปลง ในพื้นที่เพาะปลูกมันสำปะหลังทั่วประเทศ โดยในวันนี้ (1 ธันวาคม 2563) ธ.ก.ส. ได้จ่ายเงินประกันรายได้เป็นวันแรกแก่เกษตรกรจำนวน 752 ครัวเรือน เป็นเงิน 10.19 ล้านบาท
สำหรับหลักเกณฑ์การจ่ายเงินประกันรายได้ เกษตรกรผู้ปลูกมันสำปะหลังต้องขึ้นทะเบียนเพาะปลูกมันสำปะหลัง ปี 2563/64 กับกรมส่งเสริมการเกษตร โดยแจ้งเพาะปลูกตั้งแต่วันที่ 1 เมษายน 2563 - 31 มีนาคม 2564 และแจ้งระยะเวลาเก็บเกี่ยวกับกรมส่งเสริมการเกษตรนับจากวันที่เพาะปลูกไม่น้อยกว่า 8 เดือน เกษตรกรสามารถใช้สิทธิได้ในช่วงการเก็บเกี่ยวที่ระบุไว้ในทะเบียนเกษตรกร โดยรัฐบาลจะจ่ายเงินส่วนต่างครั้งแรกในวันที่ 1 ธันวาคม 2563 สำหรับเกษตรกรที่เพาะปลูกตั้งแต่วันที่ 1 เมษายน 2563 และระบุวันคาดว่าเก็บเกี่ยวก่อนวันที่ 1 ธันวาคม 2563 และจ่ายต่อไปทุกวันที่ 1 ของเดือน เป็นระยะเวลา 12 เดือน (ถึงเดือนพฤศจิกายน 2564)
ทั้งนี้ กรมส่งเสริมการเกษตรจะทำการตรวจสอบข้อมูล แล้วส่งมายัง ธ.ก.ส. เพื่อให้โอนเงินเข้าบัญชีเกษตรกรโดยตรง ซึ่งเงินประกันรายได้ดังกล่าวเป็นส่วนต่างระหว่างราคาประกันรายได้กับราคาเกณฑ์กลางอ้างอิงที่กำหนดโดยคณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกร ผู้ปลูกมันสำปะหลัง ณ ช่วงเวลาในแต่ละงวดการโอนเงิน โดยใช้ราคาเฉลี่ยรับซื้อหัวมันสด เชื้อแป้ง 25% ที่มีการซื้อขายจริงในตลาดจากจังหวัดที่เป็นแหล่งเพาะปลูกสำคัญ ครอบคลุมทุกภูมิภาค ซึ่งเกษตรกรสามารถตรวจสอบการโอนเงินได้ผ่านทางแอปพลิเคชัน ธ.ก.ส. A-Mobile ตลอด 24 ชั่วโมง หรือที่ ธ.ก.ส. ทุกสาขาทั่วประเทศ และกรณีที่เกษตรกรลูกค้าสมัครใช้บริการ BAAC Connect จะได้รับข้อความแจ้งเตือนผ่าน LINE Official BAAC Family เมื่อเงินเข้าบัญชีของท่านแล้ว
วันจันทร์ที่ 14 ธันวาคม 2563
พม. ลงพื้นที่ช่วยเหลือหญิงสาวแม่เลี้ยงเดี่ยว มีปัญหาด้านสุขภาพจิต เสี่ยงต่ออันตรายรอบด้าน ที่ย่านประชาสงเคราะห์ กรุงเทพฯ
พม. ลงพื้นที่ช่วยเหลือหญิงสาวแม่เลี้ยงเดี่ยว มีปัญหาด้านสุขภาพจิต เสี่ยงต่ออันตรายรอบด้าน ที่ย่านประชาสงเคราะห์ กรุงเทพฯ
วันนี้ (14 ธ.ค. 63) เวลา 13.30 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า จากกรณีสื่อสังคมออนไลน์มีการแชร์เรื่องราวขอความช่วยเหลือหญิงสาววัย 21 ปี มีลูกวัย 1 ขวบ ซึ่งสามีแยกทางกัน ทำให้เป็นแม่เลี้ยงเดี่ยว และมีปัญหาด้านสุขภาพจิต มีพฤติกรรมชอบใช้ชีวิตนอกบ้าน และไปอาศัยอยู่ในบ้านร้าง ซึ่งเสี่ยงต่อการเกิดอันตรายต่างๆ ที่ย่านประชาสงเคราะห์ เขตดินแดง กรุงเทพฯ ทั้งนี้ จากกรณีดังกล่าว วันนี้ตนได้มอบหมายให้ นายสนองวิชญ์ ภูวันทมาตย์ ผู้อำนวยการศูนย์ช่วยเหลือสังคม กระทรวง พม. พร้อมด้วยหน่วยงานที่เกี่ยวข้อง ลงพื้นที่ตรวจสอบข้อเท็จจริงและให้ความช่วยเหลือตามภารกิจของกระทรวง พม.
นางพัชรี กล่าวว่า จากการตรวจสอบขอเท็จจริงพบว่า หญิงสาวคนดังกล่าวได้แยกทางกับสามี และมีพฤติกรรมชอบใช้ชีวิตนอกบ้าน อาศัยนอนบ้านร้าง มีปัญหาด้านสุขภาพจิต ไม่สามารถเลี้ยงดูลูกได้ ต้องให้ตากับยายช่วยเลี้ยงดู ซึ่งศูนย์ช่วยเหลือสังคม กระทรวง พม. ได้ให้การช่วยเหลือเบื้องต้นด้วยการมอบนมผงและสิ่งของเครื่องใช้ที่จำเป็นสำหรับเด็ก ส่วนผู้เป็นแม่ได้นำตัวไปตรวจรักษาด้านสุขภาพจิตที่โรงพยาบาล อีกทั้งได้หารือกับหน่วยงานที่เกี่ยวข้องในพื้นที่รวมทั้งอาสาสมัครพัฒนาสังคมและความมั่นคงของมนุษย์ (อพม.) เพื่อหาแนวทางในการช่วยเหลือในระยะยาวทั้งเรื่องการปรับเปลี่ยนพฤติกรรม การประกอบอาชีพ และนำกระบวนการมีส่วนร่วมของชุมชน ช่วยในการเยียวยาจิตใจเพื่อให้หญิงรายดังกล่าวได้กลับมาใช้ชีวิตได้อย่างปกติต่อไป
นางพัชรี กล่าวเพิ่มเติมว่า ทั้งนี้ หากประชาชนประสบปัญหาทางสังคม สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งพร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 14 ธันวาคม 2563
ปล่อยคาราวานฟางอัดฟ่อน ช่วยเหลือเกษตรกรผู้เลี้ยงสัตว์ที่ประสบอุทกภัยภาคใต้
​‘รมช.ประภัตร’ ปล่อยคาราวานฟางอัดฟ่อน ช่วยเหลือเกษตรกรผู้เลี้ยงสัตว์ที่ประสบอุทกภัยภาคใต้ เคลื่อนขบวนกว่า 30 คัน
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ กล่าวภายหลังเป็นประธานพิธีปล่อยขบวนรถบริจาคฟางอัดฟ่อนเพื่อช่วยเหลือพี่น้องเกษตรกรที่ประสบปัญหาอุทกภัยในพื้นที่ภาคใต้ ณ สหกรณ์โคนมหนองโพราชบุรี จำกัด จ.ราชบุรี ว่า จากเหตุการณ์อุทกภัย ในพื้นที่จังหวัดของภาคใต้ ทำให้ประชาชนจำนวนมากประสบกับปัญหาความเดือดร้อน รวมไปถึงกลุ่มเกษตรกรที่ประกอบอาชีพการเลี้ยงโคนม โคเนื้อ แพะ และแกะ ในพื้นที่ภาคใต้ก็ประสบปัญหาความเดือดร้อน จากการขาดแคลนเครื่องอุปโภคบริโภคที่จำเป็น รวมถึงอาหารที่ใช้สำหรับการเลี้ยงสัตว์
รมช.เกษตรฯ กล่าวเพิ่มเติมว่า วันนี้ได้เห็นถึงน้ำใจของชุมนุมสหกรณ์โคนมแห่งประเทศไทย จำกัด และสหกรณ์โคนมหนองโพราชบุรี จำกัด (ในพระบรมราชูปถัมภ์) พร้อมด้วยสมาชิก องค์กรเกษตรกรผู้เลี้ยงโคนม สมาชิกกว่า 5,000 ราย และประชาชนผู้มีจิตศรัทธา ได้ตระหนักถึงปัญหาความเดือดร้อนดังกล่าว จึงร่วมแรงร่วมใจกันบริจาคฟางอัดฟ่อน รวมทั้งเครื่องอุปโภคบริโภคที่จำเป็น เพื่อร่วมกันให้ความช่วยเหลือ พี่น้องเกษตรกรที่ประสบปัญหาอุทกภัยในพื้นที่ภาคใต้ รวมจำนวน 30 คันรถ ซึ่งเป็นฟางอัดฟ่อน จำนวน 20,000 ฟ่อน โดยมอบให้กับกรมปศุสัตว์เพื่อทำการส่งมอบให้ความช่วยเหลือแก่เกษตรกรในพื้นที่ภาคใต้ต่อไป
ทั้งนี้ รมช.เกษตรฯ ได้ประชาสัมพันธ์ชี้แจงโครงการสนับสนุนสินเชื่อเพื่อการส่งเสริมการเลี้ยงสัตว์และเกี่ยวกับกิจการที่เกี่ยวเนื่องฯ (โคขุน กู้วิกฤต Covid-19) ให้กับเกษตรกร และเจ้าหน้าที่ในพื้นที่ได้รับทราบ ซึ่งเป็นโครงการเงินกู้ดอกเบี้ยต่ำ มีตลาดรองรับที่แน่นอน มีการประกันราคา สำหรับการสนับสนุนเงินทุน ธนาคารเพื่อการเกษตรและสหกรณ์การเกษตร (ธ.ก.ส.) สนับสนุนสินเชื่อเพื่อการเลี้ยงสัตว์ 1 ล้านบาท ดอกเบี้ย 100 บาท/ปี ถือเป็นดอกเบี้ยที่ต่ำและไม่ต้องนำทรัพย์สินมาค้ำประกัน เพียงรวมเป็นกลุ่มและสมาชิก 7 คนขึ้นไป ยื่นจัดตั้งเป็นวิสาหกิจชุมชนกับเกษตรอำเภอ ดำเนินการจัดทำแผนธุรกิจเพื่อผ่านความเห็นชอบต่อไป ซึ่งจะสามารถเป็นแหล่งเงินทุนที่ช่วยส่งเสริมอาชีพและรายได้ให้กับประชาชนอีก
จากนั้นรัฐมนตรีช่วยว่าการกระทรวงเกษตรและสหกรณ์ ได้มอบใบประกาศเกียรติคุณแก่ ให้แก่ผู้ร่วมบริจาค สิ่งของและฟางอัดฟ่อนให้กับเกษตรกรผู้เลี้ยงสัตว์ที่ประสบอุทกภัย ในพื้นที่จังหวัดของภาคใต้อีกด้วย
วันจันทร์ที่ 14 ธันวาคม 2563
เรียนประวัติศาสตร์ผ่านสื่อร่วมสมัย
วันเสาร์ที่ 12 ธันวาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลพัฒนาโครงการอ่าน เขียน เรียนประวัติศาสตร์ โดยใช้การสื่อสารร่วมสมัยและเทคโนโลยีสื่อเสมือนจริง หรือ AR นำภาพเสมือนที่เป็นรูปแบบ 3 มิติ จำลองเข้าสู่โลกจริงผ่านกล้องและการประมวลผลที่นำวัตถุมาซ้อนทับเป็นภาพเดียวกันให้สามารถมองผ่านกล้องได้โดยตรง นอกจากนี้ยังมีวีดีทัศน์เรื่องราวเกร็ดความรู้ทางประวัติศาสตร์ที่ถ่ายทำจากสถานที่จริงดำเนินเรื่องโดยศิลปินที่เป็นขวัญใจของเยาวชน เช่น การพัฒนารถไฟไทย พัฒนาการสื่อสาร ชุดราชปะแตน การปฏิรูปการศึกษา พัฒนาการถนน ละครพันทางสู่ภาพยนตร์ วัฒนธรรมการรับประทานอาหารริมทาง และการเข้ามาของน้ำแข็ง เป็นต้น โดยมุ่งหวังให้ครูนำไปใช้ปรับวิธีการเรียนการสอนวิชาประวัติศาสตร์ในห้องเรียนให้มีความน่าสนใจมากขึ้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 14 ธันวาคม 2563
คกก.นโยบายเครื่องดื่มแอลกอฮอล์แห่งชาติ เห็นชอบ 3 มาตราเข้ม “ขับไม่ดื่ม ดื่มไม่ขับ” ลดอุบัติเหตุเทศกาลปีใหม่ 64
คณะกรรมการนโยบายเครื่องดื่มแอลกอฮอล์แห่งชาติ เห็นชอบแนวทางลดอุบัติเหตุทางถนนช่วงเทศกาลปีใหม่ 2564 “ขับไม่ดื่ม ดื่มไม่ขับ” เน้น 3 มาตรการ ห้ามขายอายุต่ำกว่า 20 ปี ไม่ลดแลกแจกแถม และห้ามโฆษณา ตั้งด่านชุมชนให้ อสม. คัดกรองสกัดคนเมาในชุมชน
คณะกรรมการนโยบายเครื่องดื่มแอลกอฮอล์แห่งชาติ เห็นชอบแนวทางลดอุบัติเหตุทางถนนช่วงเทศกาลปีใหม่ 2564 “ขับไม่ดื่ม ดื่มไม่ขับ” เน้น 3 มาตรการ ห้ามขายอายุต่ำกว่า 20 ปี ไม่ลดแลกแจกแถม และห้ามโฆษณา ตั้งด่านชุมชนให้ อสม. คัดกรองสกัดคนเมาในชุมชน ส่วนจัดงานรื่นเริงปีใหม่ทำได้ แต่ต้องมีมาตรการป้องกันโควิด 19 คัดกรองวัดไข้และคนเมา ใส่หน้ากาก เว้นระยะห่าง สแกนไทยชนะ
วันนี้ (14 ธันวาคม 2563) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข และนายแพทย์โอภาส การย์กวินพงศ์ อธิบดีกรมควบคุมโรค ประชุมคณะกรรมการนโยบายเครื่องดื่มแอลกอฮอล์แห่งชาติ ครั้งที่ 2/2563
นายอนุทินให้สัมภาษณ์ว่า วันนี้ที่ประชุมได้พิจารณาเห็นชอบแนวทางการควบคุมเครื่องดื่มแอลกอฮอล์ในช่วงเทศกาลปีใหม่ 2564 โดยเน้นรณรงค์ “ขับไม่ดื่ม ดื่มไม่ขับ” เข้มงวดใน 3 มาตรการ คือ ห้ามขายให้ผู้มีอายุต่ำกว่า 20 ปีบริบูรณ์ ห้ามขายลักษณะการลด แลก แจก แถม ชิงโชค และห้ามโฆษณาเครื่องดื่มแอลกอฮอล์แสดงชื่อหรือเครื่องหมายที่เป็นการอวดอ้างสรรพคุณหรือชักจูงใจให้ดื่ม โดยจะมีการตั้งด่านชุมชน ให้ อสม.ประเมิน และคัดกรองคนเมาเบื้องต้น เพื่อสกัดกั้นผู้ดื่มในชุมชนไม่ให้ขับขี่พาหนะ หากเกิดอุบัติเหตุจะมีการตรวจวัดระดับแอลกอฮอล์ในเลือดของผู้ขับขี่ทุกราย หากเป็นเด็กและเยาวชนดื่มแล้วขับ จะเอาผิดถึงผู้ขายด้วย และนำไปสู่การคุมประพฤติและบำบัดรักษาตามที่ศาลสั่ง
ทั้งนี้ ยืนยันว่าช่วงปีใหม่จัดงานรื่นเริงได้ แต่ต้องขออนุญาตและเสนอแผนมาตรการป้องกันโรคโควิด 19 ให้คณะกรรมการโรคติดต่อจังหวัดพิจารณา หากมีการขายเครื่องดื่มแอลกอฮอล์ต้องมีใบอนุญาตขายจากกรมสรรพสามิต การจัดงานต้องปฏิบัติตามมาตรการที่เสนอ ทั้งการคัดกรองวัดไข้ และคนเมาไม่ให้เข้าร่วมงานการสวมหน้ากาก เว้นระยะห่าง และลงทะเบียนไทยชนะ หากพบว่าไม่ดำเนินการตามมาตรการจะสั่งระงับการจัดงาน ส่วนนักดื่มต้องระวังโรคโควิด 19 เนื่องจากความมึนเมาอาจทำให้หยิบแก้วปะปนกันหรือสัมผัสละอองฝอยจากการพูดคุยตะโกนใส่กัน
นอกจากนี้ คณะกรรมการฯ ได้เห็นชอบร่างแผนปฏิบัติการด้านควบคุมเครื่องดื่มแอลกอฮอล์ระดับชาติ ระยะที่ 2 พ.ศ. 2564 – 2570 โดยมีเป้าหมายป้องกันและควบคุมปัญหาจากการบริโภคเครื่องดื่มแอลกอฮอล์ ประกอบ 7 กลยุทธ์ คือ 1.ควบคุมและจำกัดการเข้าถึง 2.ควบคุมพฤติกรรมการขับขี่หลังการดื่ม 3.คัดกรองและบำบัดรักษาผู้มีปัญหาจากสุรา 4.ควบคุมการโฆษณาส่งเสริมการขาย และการให้ทุนอุปถัมภ์ 5.ขึ้นราคาผ่านระบบภาษี 6.สร้างค่านิยมเพื่อลดการดื่ม เพื่อนำเสนอภาพลักษณ์ของสินค้าแอลกอฮอล์ เป็นสินค้าเสพติด ทำลายสุขภาพทำร้ายสังคม และ7.พัฒนากลไกการขับเคลื่อนนโยบายควบคุมเครื่องดื่มแอลกอฮอล์ทุกระดับ และการบริหารจัดการที่ดี โดยแต่ละกลยุทธ์จะมีโครงการและกิจกรรมรับรอง เพื่อพัฒนาพื้นที่ให้มีความเข้มแข็ง สามารถจัดการปัญหาแอลกอฮอล์และขยายผลได้
************************************ 14 ธันวาคม 2563
**********************************
วันจันทร์ที่ 14 ธันวาคม 2563
ธ.ก.ส. เดินหน้าโอนเงินประกันรายได้เกษตรกรชาวสวนยาง ระยะที่ 2
ธ.ก.ส. พร้อมจ่ายเงินตามโครงการประกันรายได้เกษตรกรชาวสวนยาง ระยะที่ 2 แก่เจ้าของสวนยางและคนกรีดยาง เพื่อสร้างความมั่นคงด้านรายได้และบรรเทาความเดือดร้อนจากปัญหาราคายางพาราตกต่ำ อันเนื่องจากภาวะเศรษฐกิจถดถอยและการแพร่ระบาดของเชื้อไวรัสโควิด-19
ธ.ก.ส. พร้อมจ่ายเงินตามโครงการประกันรายได้เกษตรกรชาวสวนยาง ระยะที่ 2 แก่เจ้าของสวนยางและคนกรีดยาง เพื่อสร้างความมั่นคงด้านรายได้และบรรเทาความเดือดร้อนจากปัญหาราคายางพาราตกต่ำ อันเนื่องจากภาวะเศรษฐกิจถดถอยและการแพร่ระบาดของเชื้อไวรัสโควิด-19 โดยประกันราคายางพาราแผ่นดิบ 60 บาท/กก. น้ำยางสด 57 บาท/กก. และยางก้อนถ้วย 23 บาท/กก. เป้าหมายเกษตรกร 1.83 ล้านราย วงเงินกว่า 9,700 ล้านบาท ดีเดย์โอนเงินรอบแรก 10 ธันวาคมนี้ เข้าบัญชีเกษตรกรโดยตรงกว่า 9 แสนราย เป็นเงินกว่า 1,000 ล้านบาท
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 3 พฤศจิกายน 2563 ซึ่งเสนอโดยกระทรวงเกษตรและสหกรณ์ และมติคณะกรรมการ ธ.ก.ส. เมื่อวันที่ 26 พฤศจิกายน 2563 เห็นชอบให้ ธ.ก.ส. ดำเนินโครงการประกันรายได้เกษตรกรชาวสวนยาง ระยะที่ 2 เพื่อให้เกษตรกรชาวสวนยางมีรายได้ที่แน่นอนจากการประกันรายได้ ช่วยบรรเทาความเดือดร้อนจากปัญหาราคายางตกต่ำ อันเนื่องมากจากภาวะเศรษฐกิจถดถอยจากวิกฤตการแพร่ระบาดของเชื้อไวรัสโควิด-19 และสร้างความมั่นคงในอาชีพ เป้าหมายเกษตรกร 1.83 ล้านราย พื้นที่สวนยางกว่า 18.28 ล้านไร่ วงเงินงบประมาณ 9,717 ล้านบาท โดยประกันรายได้ตามการผลิตแต่ละประเภท ได้แก่ ยางพาราแผ่นดิบคุณภาพดี ประกันราคา 60 บาท/กิโลกรัม น้ำยางสด (DRC 100%) ประกันราคา 57 บาท/กิโลกรัม และยางก้อนถ้วย (DRC 50%) ประกันราคา 23 บาท/กิโลกรัม กำหนดระยะเวลาประกันรายได้เป็นระยะเวลา 6 เดือน (เดือนตุลาคม 2563 – มีนาคม 2564) โดยในวันนี้ (10 ธันวาคม 2563) ธ.ก.ส. ได้เริ่มโอนเงินประกันรายได้ดังกล่าวไปแล้วกว่า 1,000 ล้านบาท แก่เกษตรกรจำนวนกว่า 9 แสนราย
สำหรับหลักเกณฑ์การจ่ายเงินประกันรายได้ เกษตรกรชาวสวนยางต้องขึ้นทะเบียนและแจ้งข้อมูลพื้นที่การปลูกยางกับการยางแห่งประเทศไทย (กยท.) โดยเป็นสวนยางพาราอายุ 7 ปีขึ้นไป ที่เปิดกรีดแล้ว รายละไม่เกิน 25 ไร่ กำหนดปริมาณผลผลิตยางที่จะประกันรายได้ ผลผลิตยางแห้ง (DRC 100%) จำนวน 20 กิโลกรัม/ไร่/เดือน และผลผลิตยางก้อนถ้วย (DRC 50%) จำนวน 40 กิโลกรัม/ไร่/เดือน ทั้งนี้ การยางแห่งประเทศไทยจะทำการตรวจสอบและรับรองสิทธิ์ พร้อมทั้งประมวลผล ส่งมายัง ธ.ก.ส. เพื่อให้โอนเงินเข้าบัญชีเกษตรกรโดยตรง ซึ่งเงินค่าประกันรายได้ในแต่ละเดือน = (ราคายางที่ประกันรายได้-ราคาอ้างอิงการขาย) X ปริมาณผลผลิตยางตามเนื้อที่กรีดยาง โดยแบ่งสัดส่วนรายได้ หากเจ้าของสวนกรีดเองจะได้รับส่วนต่างประกันรายได้ทั้งจำนวน กรณีจ้างกรีดยาง เจ้าของสวนยางจะได้ร้อยละ 60 และคนกรีดจะได้ร้อยละ 40 ของรายได้ทั้งหมด โดยมีการประกาศราคากลางอ้างอิงทุกเดือน และจะมีการจ่ายเงิน ตั้งแต่เดือนพฤศจิกายน 2563 – กันยายน 2564 ซึ่งเกษตรกรสามารถตรวจสอบการโอนเงินได้ผ่านทางแอปพลิเคชัน ธ.ก.ส. A-Mobile ตลอด 24 ชั่วโมง หรือที่ ธ.ก.ส. ทุกสาขาทั่วประเทศ และกรณีที่เกษตรกรลูกค้าสมัครใช้บริการ BAAC Connect จะได้รับข้อความแจ้งเตือนผ่าน LINE Official BAAC Family เมื่อเงินเข้าบัญชีของท่านแล้ว
วันจันทร์ที่ 14 ธันวาคม 2563
คำกล่าว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในวันต่อต้านคอร์รัปชันสากล
คำกล่าว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม
เนื่องในวันต่อต้านคอร์รัปชันสากล
ผู้มีเกียรติทุกท่าน
องค์การสหประชาชาติกำหนดให้วันที่ 9 ธันวาคมของทุกปี เป็น “วันต่อต้านคอร์รัปชันสากล” ประเทศไทยจึงได้จัดงานวันต่อต้านคอร์รัปชันสากลขึ้น เพื่อแสดงให้ประชาคมโลกได้เห็นถึงพลังความร่วมมือและเจตนารมณ์ร่วมกันของคนไทยในการรณรงค์ต่อต้านคอร์รัปชันอย่างจริงจัง
ในวันนี้ รัฐบาลได้กำหนดให้การแก้ไขปัญหาการทุจริตเป็นวาระแห่งชาติ โดยดำเนินการปรับปรุงกฎหมายต่าง ๆ ให้ครอบคลุมการป้องกันและปราบปรามการทุจริตและประพฤติมิชอบอย่างเป็นระบบ ก้าวข้ามค่านิยมอุปถัมภ์ ผลประโยชน์ทับซ้อน ตลอดจนเร่งรัดให้มีการดำเนินคดีต่อผู้กระทำการทุจริตและประพฤติมิชอบ ทั้งในด้านวินัยและอาญาอย่างจริงจัง เพื่อสร้างความเชื่อมั่นให้กับประชาชน และสร้างวัฒนธรรมการทำงานอย่างมีคุณธรรมและความโปร่งใสในสังคมไทยให้เป็นที่ยอมรับในระดับสากล
ในนามของรัฐบาล ผมขอขอบคุณทุกภาคส่วนที่ได้ร่วมมือกันดูแลปกป้องผลประโยชน์ของประเทศชาติ และทุกหน่วยงานที่ได้ทุ่มเท เสียสละแก้ไขปัญหาคอร์รัปชันอย่างจริงจัง ขอให้พลังแห่งคุณความดี จงปกป้องคุ้มครองท่าน และนำพาประเทศไทยให้เจริญรุ่งเรือง
ในโอกาสนี้ ผมขอเชิญชวนพี่น้องประชาชนชาวไทยและทุกภาคส่วนร่วมแสดงเจตนารมณ์ที่จะประพฤติปฏิบัติตนด้วยความซื่อสัตย์ สุจริต ยึดถือประโยชน์ของส่วนรวมมากกว่าประโยชน์ส่วนตน เพื่อสร้างสังคมไทยให้ปลอดจากการทุจริตคอร์รัปชันตลอดไป
ขอบคุณครับ
วันจันทร์ที่ 14 ธันวาคม 2563
ธ.ก.ส.จัดงานออกรางวัลออมทรัพย์ทวีโชคระดับประเทศ ประจำปี 2563 ลุ้นของรางวัลรวม 125 รางวัล มูลค่ากว่า 19 ล้านบาท 23 ธันวาคมนี้
ธ.ก.ส.ออกรางวัลออมทรัพย์ทวีโชคระดับประเทศให้แก่ลูกค้าที่ฝากเงินสะสมต่อเนื่อง จัดเต็มแจกรถยนต์ 25 คัน และทองคำแท่ง หนัก 1 บาท 100 รางวัล รวม 125 รางวัล มูลค่ากว่า 19 ลบ. พร้อมชมโชว์สุดพิเศษจากตุ้ย AF3 ณ ห้องโถงชั้น 2 อาคารทาวเวอร์ ธ.ก.ส. สำนักงานใหญ่
ธ.ก.ส. ออกรางวัลออมทรัพย์ทวีโชคระดับประเทศให้แก่ลูกค้าที่ฝากเงินสะสมต่อเนื่อง จัดเต็มแจกรถยนต์ 25 คัน และทองคำแท่ง หนัก 1 บาท 100 รางวัล รวม 125 รางวัล มูลค่ากว่า 19 ล้านบาท พร้อมชมโชว์สุดพิเศษจากตุ้ย AF3 ณ ห้องโถงชั้น 2 อาคารทาวเวอร์ ธ.ก.ส. สำนักงานใหญ่ กรุงเทพฯ ในวันพุธที่ 23 ธันวาคมนี้ เวลา 08.30 น. เป็นต้นไป
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. จัดงานออกรางวัลออมทรัพย์ทวีโชคระดับประเทศ ประจำปี 2563 ภายใต้แนวคิด “ธ.ก.ส. ยิ่งออม ยิ่งดี ทวีโชค แจกใหญ่ทุกปี” ให้ลูกค้าผู้ฝากเงินกับบัญชีออมทรัพย์ทวีโชค หรือเงินฝาก สมุดเล่มแดง ซึ่งเป็นผลิตภัณฑ์เงินฝากที่ ธ.ก.ส. จัดทำเพื่อรณรงค์ให้ประชาชนทั่วไป และเกษตรกรลูกค้าได้ออมเงินเพื่อสร้างภูมิคุ้มกันในการดำเนินชีวิตโดยการฝากเงินอย่างต่อเนื่อง ซึ่งนอกจากจะได้รับดอกเบี้ยเงินฝากแล้ว ยังได้รับสิทธิ์ลุ้นรางวัล โดยยอดคงเหลือในบัญชีทุกๆ 2,000 บาท และฝากติดต่อกัน 3 เดือน จะได้รับสิทธิ์ลุ้นจับรางวัลระดับจังหวัดปีละ 2 ครั้ง และจับรางวัลในระดับประเทศปีละ 1 ครั้ง และพิเศษ เมื่อยอดเงินฝากคงเหลือทุก 10,000 บาท ติดต่อกัน 7 เดือน จะได้รับสิทธิ์ลุ้นรางวัล 1 สิทธิ์ และหากฝากต่อเนื่อง 10 เดือน จะได้รับสิทธิ์ลุ้นรางวัล 2 สิทธิ์ (เพิ่มอีก 1 สิทธิ์) ทั้งนี้ มีเกษตรกรลูกค้าและประชาชนทั่วไปได้ฝากเงินในบัญชีออมทรัพย์ทวีโชคกับ ธ.ก.ส. แล้วจำนวน 18.77 ล้านบัญชี เป็นเงิน 395,553 ล้านบาท ซึ่งเงินทุกบาท ธ.ก.ส. จะนำไปพัฒนาภาคเกษตรกรรมอย่างยั่งยืนและเสริมความแข็งแกร่งของภาคชนบทต่อไป
นายกษาปณ์ กล่าวต่อไปว่า สำหรับการออกรางวัลฯ ระดับประเทศ ประจำปี 2563 จะมอบให้กับผู้ที่ฝากเงินระหว่างวันที่ 1 มกราคม ถึง 30 พฤศจิกายน 2563 โดยรางวัลในกิจกรรมมอบโชคในครั้งนี้ ประกอบด้วย รถยนต์นั่งอเนกประสงค์ นิสสัน เทอร์ร่า จำนวน 5 รางวัล รถกระบะ นิสสัน นาวารา จำนวน 5 รางวัล รถยนต์นิสสัน อัลเมร่า จำนวน 15 รางวัล และรางวัลทองคำแท่ง หนัก 1 บาท จำนวน 100 รางวัล รวมทั้งสิ้น 125 รางวัล มูลค่ากว่า 19 ล้านบาท นอกจากนี้ ภายในงานยังมีโชว์สุดพิเศษจากศิลปินนักแสดง ชื่อดัง “ตุ้ย AF3” ที่จะมานำทีมสร้างสีสัน พร้อมร่วมลุ้นรางวัลส่งท้ายปีไปกับผู้โชคดี ในวันพุธที่ 23 ธันวาคม 2563 ณ ห้องโถงชั้น 2 ธ.ก.ส. สำนักงานใหญ่ กรุงเทพฯ โดยสามารถติดตามการถ่ายทอดสดการออกรางวัลฯ ได้ทาง Facebook LIVE ที่ Page ธกส BAAC Thailand ตั้งแต่เวลา 08.30 น. เป็นต้นไป
วันจันทร์ที่ 14 ธันวาคม 2563
ดร.วิษณุ เครืองาม รองนายกรัฐมนตรี เป็นประธานเปิดงาน “TMF Power Fusion” กองทุนสร้างสรรค์สื่อ สื่อสร้างสรรค์สังคม ครั้งที่ ๕
ดร.วิษณุ เครืองาม รองนายกรัฐมนตรี เป็นประธานเปิดงาน “TMF Power Fusion” กองทุนสร้างสรรค์สื่อ สื่อสร้างสรรค์สังคม ครั้งที่ ๕
วันที่ ๙ ธันวาคม ๒๕๖๓ เวลา ๐๙.๐๐ น. ดร.วิษณุ เครืองาม รองนายกรัฐมนตรี เป็นประธานเปิดงาน “TMF Power Fusion” กองทุนสร้างสรรค์สื่อ สื่อสร้างสรรค์สังคม ครั้งที่ ๕ และปาฐกถาพิเศษ เรื่อง “การพัฒนาสื่อปลอดภัยและสร้างสรรค์กับการมีส่วนร่วมของประชาชน” ซึ่งเป็นโครงการจัดเวทีส่งเสริมการมีส่วนร่วมของประชาชน ๕ ภูมิภาค (ภาคกลาง) จัดโดย กองทุนพัฒนาสื่อปลอดภัยและสร้างสรรค์ กระทรวงวัฒนธรรม เพื่อเป็นการส่งเสริมการมีส่วนร่วมของประชาชนใน ๕ ภูมิภาคของประเทศไทย ในการพัฒนาและสร้างทักษะในการรู้เท่าทันสื่อ รวมถึงการส่งเสริมการใช้สื่อเป็นเครื่องมือในการเรียนรู้และพัฒนาตนเอง ชุมชน และสังคม โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม ดร.ธนกร ศรีสุกใส ผู้อำนวยการกองทุนพัฒนาสื่อปลอดภัยและสร้างสรรค์ ผู้บริหารกระทรวงวัฒนธรรม คณะกรรมการฯ สภาวัฒนธรรมกรุงเทพมหานคร วัฒนธรรมจังหวัด ภาคีเครือข่ายด้านวัฒนธรรม และผู้แทนหน่วยงานที่เกี่ยวข้อง เข้าร่วมงาน ณ โรงแรมมิราเคิลแกรนด์คอนเวนชั่น กรุงเทพฯ
วันจันทร์ที่ 14 ธันวาคม 2563
ปลัด พม. เข้าช่วยเหลือเด็ก 7 พี่น้อง เดือดร้อนจากภัยน้ำท่วม พร้อมเยี่ยมผู้สูงอายุพิการ ป่วยติดเตียงในโครงการของ กคช. ที่ จ.นครศรีธรรมราช
ปลัด พม. เข้าช่วยเหลือเด็ก 7 พี่น้อง เดือดร้อนจากภัยน้ำท่วม พร้อมเยี่ยมผู้สูงอายุพิการ ป่วยติดเตียงในโครงการของ กคช. ที่ จ.นครศรีธรรมราช
วันที่ 11 ธ.ค. 63 เวลา 09.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และนางสาวนริศา อดิเทพวรพันธุ์ ประจำสำนักเลขาธิการสำนักนายกรัฐมนตรี พร้อมด้วยนายทวีพงษ์ วิชัยดิษฐ์ ผู้ว่าการการเคหะแห่งชาติ (กคช.) และคณะผู้บริหารกระทรวง พม. ลงพื้นที่จังหวัดนครศรีธรรมราชเพื่อพบปะเยี่ยมและให้กำลังใจชาวชุมชนโครงการเคหะชุมชนนครศรีธรรมราช 1 ที่ได้รับผลกระทบจากสถานการณ์น้ำท่วม พร้อมทั้งมอบเครื่องอุปโภคบริโภคที่จำเป็น 660 ราย เพื่อบรรเทาความเดือดร้อน จากนั้น เดินทางไปมอบเครื่องอุปโภคบริโภคที่จำเป็น 412 ราย ให้กับชาวชุมชนโครงการบ้านเอื้ออาทรนครศรีธรรมราช 2 (โพธิ์เสด็จ) ซึ่งได้รับผลกระทบเช่นเดียวกัน อีกทั้งในชุมชนนี้ ยังมีผู้สูงอายุ 3 คน ที่พิการทางการเคลื่อนไหว เป็นผู้ป่วยติดเตียง จึงเดินไปเยี่ยมบ้านเพื่อพูดคุยให้กำลังใจ พร้อมให้ความช่วยเหลือต่างๆ ได้แก่ มอบเครื่องอุปโภคบริโภคที่จำเป็น การต่อบัตรและทำบัตรใหม่สำหรับคนพิการ และการเปลี่ยนผู้ดูแล รวมทั้งได้ให้ ทีม พม. One Home จังหวัดนครศรีธรรมราชและอาสาสมัครพัฒนาสังคมและความมั่นคงของมนุษย์ (อพม.) ติดตามความช่วยเหลืออย่างต่อเนื่อง
นางพัชรี กล่าวเพิ่มเติมว่า นอกจากนี้ ได้เดินทางไปช่วยเหลือครอบครัวผู้ด้อยโอกาสที่ประสบปัญหาความเดือดร้อนจากภัยน้ำท่วม ซึ่งผู้เป็นยายมีความพิการทางสายตา (เลือนลาง) ต้องรับภาระเลี้ยงดูหลาน จำนวน 7 คน อายุระหว่าง 2-13 ปี แทนผู้เป็นแม่ที่ถูกจับดำเนินคดี ทำให้ได้รับการเลี้ยงดูที่ไม่เหมาะสมและส่งผลต่อพัฒนาการสมวัยของเด็ก อีกทั้งครอบครัวมีฐานะยากจน ประกอบอาชีพเก็บของเก่าขาย รายได้ไม่เพียงพอค่าใช้จ่าย ทั้งนี้ ในเบื้องต้น ได้มอบเงินช่วยเหลือผู้ประสบปัญหาทางสังคมกรณีฉุกเฉิน จำนวน 5,000 บาท นอกเหนือจากที่ได้รับเบี้ยความพิการและเบี้ยยังชีพผู้สูงอายุประจำเดือน ชุดนักเรียน และเครื่องอุปโภคบริโภคที่จำเป็น อีกทั้งได้กำชับทีม พม. One Home จังหวัดนครศรีธรรมราช เข้ามาดูแลอย่างใกล้ชิดและต่อเนื่องทั้งชีวิตความเป็นอยู่และการเลี้ยงดูเด็กอย่างเหมาะสม โดยเฉพาะการศึกษาอย่างสม่ำเสมอของเด็ก เนื่องจากการศึกษาจะทำให้เด็กสามารถนำความรู้ไปประกอบอาชีพหาเลี้ยงตนเองและครอบครัวในอนาคต และหลุดพ้นจากความยากจนได้
วันจันทร์ที่ 14 ธันวาคม 2563
ปลัด พม. เร่งช่วยเหลือเด็ก 7 พี่น้อง เดือดร้อนจากภัยน้ำท่วม และครอบครัวยากจน ที่ จ.นครศรีธรรมราช
ปลัด พม. เร่งช่วยเหลือเด็ก 7 พี่น้อง เดือดร้อนจากภัยน้ำท่วม และครอบครัวยากจน ที่ จ.นครศรีธรรมราช
เมื่อวันที่ 11 ธ.ค. 63 เวลา 11.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และนางสาวนริศา อดิเทพวรพันธุ์ ประจำสำนักเลขาธิการสำนักนายกรัฐมนตรี พร้อมด้วยคณะผู้บริหารกระทรวง พม. ลงพื้นที่จังหวัดนครศรีธรรมราช เพื่อช่วยเหลือครอบครัวผู้ด้อยโอกาสที่ประสบปัญหาความเดือดร้อนจากภัยน้ำท่วม โดยครอบครัวดังกล่าวมีผู้เป็นยายที่มีความพิการทางสายตา (เลือนลาง) ต้องรับภาระเลี้ยงดูหลาน จำนวน 7 คน อายุระหว่าง 2-13 ปี แทนผู้เป็นแม่ที่ถูกจับดำเนินคดี ทำให้ได้รับการเลี้ยงดูที่ไม่เหมาะสมและส่งผลต่อพัฒนาการสมวัยของเด็ก อีกทั้งครอบครัวมีฐานะยากจน ประกอบอาชีพเก็บของเก่าขาย รายได้ไม่เพียงพอค่าใช้จ่าย ทั้งนี้ ในเบื้องต้น ได้มอบเงินช่วยเหลือผู้ประสบปัญหาทางสังคมกรณีฉุกเฉิน จำนวน 5,000 บาท นอกเหนือจากที่ได้รับเบี้ยความพิการและเบี้ยยังชีพผู้สูงอายุประจำเดือน ชุดนักเรียน และเครื่องอุปโภคบริโภคที่จำเป็น อีกทั้งได้กำชับทีม พม. One Home จังหวัดนครศรีธรรมราช เข้ามาดูแลอย่างใกล้ชิดและต่อเนื่องทั้งชีวิตความเป็นอยู่และการเลี้ยงดูเด็กอย่างเหมาะสม โดยเฉพาะการศึกษาอย่างสม่ำเสมอของเด็ก เนื่องจากการศึกษาจะทำให้เด็กสามารถนำความรู้ไปประกอบอาชีพหาเลี้ยงตนเองและครอบครัวในอนาคต และหลุดพ้นจากความยากจนได้
นางพัชรี กล่าวเพิ่มเติมว่า สำหรับครอบครัวนี้ มีปัญหาที่สลับซับซ้อน มีทั้งลูกต่างบิดา หลากหลายช่วงอายุ กระทรวง พม. จะเข้ามาดูแลและประเมินการเลี้ยงดู สภาพความเป็นอยู่ที่อาศัยที่เหมาะสม โดยทีมงานนักสังคม และทีมสหวิชาชีพ ซึ่งจะต้องดำเนินการอย่างละเอียดอ่อน ดูแลสภาวะจิตใจของเด็ก และผู้ปกครองโดยคำนึงถึงประโยชน์ที่จะเกิดขึ้นกับเด็กเป็นสำคัญ ซึ่งในทางกฏหมาย เด็กจะต้องได้รับปกป้องคุ้มครองตามพระราชบัญญัติคุ้มครองเด็ก พ.ศ. 2546 ในกรณีที่ผู้ปกครองไม่สามารถดูแลได้อย่างเหมาะสม ทั้งนี้ ประชาชนที่ประสบภัยน้ำท่วมหรือประสบภัยพิบัติต่างๆ รวมทั้งประสบปัญหาทางสังคม ปัญหาเด็กถูกทอดทิ้งหรือดูแลอย่างไม่เหมาะสม สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งพร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 14 ธันวาคม 2563
ระบบระงับข้อพิพาททรัพย์สินทางปัญญาออนไลน์
วันอาทิตย์ที่ 13 ธันวาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลพัฒนาระบบระงับข้อพิพาทออนไลน์ หรือ Online Dispute Resolution เพื่ออำนวยความสะดวกให้แก่ผู้ประกอบการและประชาชนในการปกป้องทรัพย์สินทางปัญญาของตนเอง โดยระบบนี้เป็นการนำขั้นตอนกระบวนการอนุญาโตตุลาการและกระบวนการไกล่เกลี่ยระงับข้อพิพาทมาให้บริการ ซึ่งถ้าหากผลการเจรจาเป็นไปด้วยดีจะช่วยลดจำนวนคดีที่จะขึ้นสู่ชั้นศาล ช่วยให้คู่กรณีประหยัดเวลาและค่าใช้จ่ายในการเดินทาง อีกทั้งลดการเผชิญหน้าของคู่กรณีอีกด้วย ทั้งนี้ ประชาชนสามารถเข้ารับบริการระบบระงับข้อพิพาทออนไลน์ได้ตั้งแต่เดือน ม.ค. 2564 เป็นต้นไปทางเว็บไซต์ https://thac.go.th โดยสามารถศึกษาขั้นตอนการดำเนินการได้ที่เว็บไซต์ของกรมทรัพย์สินทางปัญญา
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 14 ธันวาคม 2563
สำนักงานคณะกรรมการการอาชีวศึกษา ชี้แจงแบบเรียนชื่อ “ชีวิตกับสังคมไทย”
สำนักงานคณะกรรมการการอาชีวศึกษา ชี้แจงแบบเรียนชื่อ “ชีวิตกับสังคมไทย”
วันศุกร์ที่ 11 ธันวาคม พ.ศ. 2563 นายสุเทพ แก่งสันเทียะ เลขาธิการคณะกรรมการการอาชีวศึกษา ชี้แจงข้อเท็จจริง เกี่ยวกับการวิจารณ์แบบเรียนชื่อ “ชีวิตกับสังคมไทย” เป็นหลักสูตรประกาศนียบัตรวิชาชีพขั้นสูง (ปวส.) ปี 2563 ของสำนักงานคณะกรรมการอาชีวศึกษา กระทรวงศึกษาธิการ ว่า หลักสูตรดังกล่าวอยู่ในหลักสูตรกลุ่มวิชาสังคมศาสตร์ ที่มีจุดประสงค์รายวิชา และสมรรถนะ แกนกลาง ประกอบด้วย ความเข้าใจเกี่ยวกับสังคม ศิลปวัฒนธรรมประเพณี และภูมิปัญญาของไทย สามารถวิเคราะห์และประเมิน การเปลี่ยนแปลงของสังคมไทยและวัฒนธรรมไทยตระหนักและเห็นคุณค่าของศิลปวัฒนธรรมประเพณีและภูมิปัญญาของไทย โดยครูผู้สอนสามารถเลือกใช้หนังสือต่าง ๆ ประกอบการเรียนได้ โดยให้มีวัตถุประสงค์และสามารถสร้างสมรรถนะได้ตามที่หลักสูตรกำหนดไว้ โดยบางเนื้อหาที่มีความไม่ถูกต้อง เหมาะสม ก็มิได้นำมาเป็นบทเรียน ทั้งนี้ก็จะอยู่ในดุลยพินิจของผู้สอน โดยเชื่อมโยงกับแผนการสอน และในแต่ละรายวิชาของหลักสูตร ปวส. จะมีหนังสือเรียนที่หลากหลาย และแต่ละบทเรียน ก็มิได้บังคับหรือจำเป็นจะต้องใช้หนังสือเรียนเพียงเล่มเดียว สามารถใช้หนังสือหลายเล่มประกอบกัน รวมถึงสามารถนำบริบท ชุมชนมาร่วมในการจัดการเรียนการสอนด้วย สอศ.จะกำหนดการหารือร่วมกับบริษัทผู้พิมพ์ผู้โฆษณา กองบรรณาธิการ และผู้เขียน พร้อมทั้งจะให้มีการทบทวนในเรื่องของการใช้หนังสือเรียนในหลักสูตรระดับประกาศนียบัตรวิชาชีพชั้นสูง (ปวส.) นำแนวคิดและกระบวนการในการคัดเลือกหนังสือเรียนตามหลักสูตรประกาศนียบัตรวิชาชีพ (ปวช.) ซึ่งมีคณะกรรมการผู้ทรงคุณวุฒิ ครูผู้ใช้หลักสูตร เป็นผู้ตรวจประเมิน และผ่านการกลั่นกรองจากคณะภาคี 4 ฝ่าย (ผู้แทนนักเรียน นักศึกษา ครู ผู้ปกครอง และชุมชน) เป็นผู้คัดเลือกหนังสือสำหรับใช้ในการเรียน มาปรับใช้ในการคัดเลือกหนังสือเรียนในระดับ ประกาศนียบัตรวิชาชีพชั้นสูง (ปวส.) ด้วย